Rasmus Tantholdt har som korrespondent i mange konflikthærgede områder set en del elendighed. Men sjældent har han set noget så slemt som byen Homs i Syrien.

Rasmus Tantholdt giver et indblik i, hvor kontrastfyldt et sted det er. Hele dagen har han og hans kameramand været på reportage i en sønderbombet og næsten mennesketom bydel, for så at nyde aftensmaden på det pæne hotel.

- Det er en mærkelig kontrast, når man har været ude i det voldsomme område, og man kan høre eksplosionerne i baggrunden. Og så sidder vi her ved en swimmingpool, og folk tager det fuldstændig stille og roligt. Der er ikke nogen, der reagerer på det overhovedet, siger han.

Nægter at forlade bombet bydel

Ude på reportagen mødte han familien El Fadel, der som nogle af ganske få har valgt at blive i deres hjem, selvom stort set alle andre er flygtet fra bomberne og bygningerne, der er lagt i ruiner. Desværre er tiden knap, og deadline nærmer sig.

- Det er en historie, jeg godt kunne tænke mig at gøre meget ud af, folk der lever på den her måde, men desværre er tingene nogle gange sådan. Så det var også lidt uhøfligt. Hurtigt ind, hurtigt ud, og de spørger altid, om man vil have te og kaffe, men desværre, siger Rasmus Tantholdt.

Før boede der 300.000 mennesker i denne bydel i Homs. Foto: TV 2

Han fortæller, at folkene, der boede i bydelen ikke turde at flytte over i en bydel, der stadig står. Deres hjem lå nemlig i et område kontrolleret af oprørerne, mens de uskadte områder kontrolleres af regeringen.

- De er bange for, hvad Assad og nogle af de soldater, der for eksempel står lige her, kunne finde på at gøre ved dem, hvis de vender tilbage, siger Rasmus Tantholdt.

12 millioner syrere er på flugt. Af dem er otte millioner internt fordrevne, mens fire millioner syrere er flygtet ud af landet. Du kan få et overblik over flygtningene i nærområderne i det interaktive kort herunder: